text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 13 ноември 2013 година
  за отхвърляне на заявка за вписване в регистъра на храните с традиционно специфичен характер, предвиден в Регламент (ЕС) № 1151/2012 на Европейския парламент и на Съвета (Pomazánkové máslo (ХТСХ)
  (нотифицирано под номер C(2013) 7615)
  (само текстът на чешки език е автентичен)
  (2013/658/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 1 от него,
  като има предвид, че:
  (1)
  В съответствие с член 50, параграф 1 от Регламент (ЕС) № 1151/2012 Комисията приключи разглеждането на заявката за регистрация на наименованието „Pomazánkové máslo“ като храна с традиционно специфичен характер, подадена от Чешката република и получена на 22 декември 2010 г.
  (2)
  На 1 април 2011 г. Комисията уведоми Чешката република, че наименованието „máslo“ е предмет на определение и за него се прилагат условия на използване съгласно Регламент (ЕО) № 1234/2007 на Съвета (2), и по-специално член 115 от посочения регламент и приложение XV към същия регламент, които изискват по-специално съдържание на млечна мазнина не по-малко от 80 %, но по-малко от 90 %, а описанието на продукта „Pomazánkové máslo“ не отговаря на тези условия. В резултат на иск за установяване на неизпълнение на задължения, подаден от Комисията на 25 януари 2011 г., Съдът потвърди между другото в решението си от 18 октомври 2012 г. по дело C-37/11, че наименованието „Pomazánkové máslo“ не е в съответствие с горепосочените разпоредби на Регламент (ЕО) № 1234/2007.
  (3)
  Член 2, параграф 3 от Регламент (ЕС) № 1151/2012 гласи, че „настоящият регламент се прилага, без да се засягат други конкретни разпоредби на Съюза, свързани с пускането на продукти на пазара, и по-специално с единната обща организация на пазарите (…)“; въз основа на това следва да се направи констатацията, че заявката за регистрация на наименованието „Pomazánkové máslo“ като храна с традиционно специфичен характер не е в съответствие с Регламент (ЕО) № 1234/2007, и по-специално с член 115 от него и приложение XV към него.
  (4)
  С оглед на гореизложеното заявката за регистрация на наименованието „Pomazánkové máslo“ следва да бъде отхвърлена.
  (5)
  Мярката, предвидена в настоящото решение, е в съответствие със становището на Комитета по качеството на селскостопанските продукти,
  ПРИЕ НАСТОЯЩОТО РЕШЕНИЕ:
  Член 1
  Заявката за регистрация на наименованието „Pomazánkové máslo“ се отхвърля.
  Член 2
  Адресат на настоящото решение е Чешката република.
  Съставено в Брюксел на 13 ноември 2013 година.